REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/363-14

4. novembar 2014. godine

B e o g r a d

ZAPISNIK

11. SEDNICE ODBORA ZA ZDRAVLjE I PORODICU

ODRŽANE 3. NOVEMBRA 2014. GODINE

Sednica je počela u 14,00 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Ninoslav Girić, prof. dr Milan Knežević, dr Predrag Mijatović, prof. dr Mileta Poskurica, dr Aleksandar Radojević, mr. dr Ljubica Mrdaković Todorović, dr Darko Laketić, Elvira Kovač, dr Milan Latković, prof. dr Dušan Milisavljević, Milena Ćorilić i dr Ljiljana Kosorić.

Sednici Odbora je prisustvovao zamenik odsutnog člana Odbora: dr Aleksandar Peranović (dr Vesna Rakonjac).

 Sednici nisu prisustvovali članovi Odbora: dr Branislav Blažić, dr Radoslav Jović, Nevena Stojanović, kao ni njihovi zamenici.

Pored članova Odbora sednici su prisustvovali narodni poslanici: dr Jezdimir Vučetić, Mirjana Dragaš, Marjana Maraš, dr Dejan Nektarijević i prof. dr Branko Đurović.

Sednici su prisustvovali iz Ministarstva zdravlja: državni sekretar prof. dr Berislav Vekić, viši savetnik dr Nebojša Jokić i samostalni savetnik Mira Kontić; iz RFZO direktor prof. dr Momčilo Babić.

Na predlog predsednice Odbora, većinom glasova, usvojen je sledeći:

 D n e v n i r e d

1. Razmatranje Predloga zakona o izmenama Zakona o zdravstvenom osiguranju, koji je podnela Vlada, u načelu;

2. Razmatranje Predloga zakona o zdravstvenoj dokumentaciji i evidencijama u oblasti zdravstva, koji je podnela Vlada, u načelu;

3.Razno.

Pre prelaska na razmatranje utvrđenog dnevnog reda, usvojeni su bez primedaba zapisnici devete i desete sednice Odbora, održane 23. i 29. oktobra 2014. godine.

 Prva tačka dnevnog reda - **Razmatranje Predloga zakona o izmenama Zakona o zdravstvenom osiguranju, koji je podnela Vlada, u načelu**

 Predsednik Odbora prof. dr Slavica Đukić Dejanović podsetila je prisutne da je Predlog zakona o izmenama Zakona o zdravstvenom osiguranju od 27. oktobra 2014. godine u skupštinskoj proceduri, da se razmatra po hitnom postupku, te da se saglasno članu 161. stav 3. Poslovnika Narodne skupštine amandman može podneti do početka načelnog pretresa tog predloga zakona. Dodala je da će po isteku ovog roka i po prijemu mišljenja Vlade o amandmanima, sazvati sednicu Odbora u pojedinostima. Zatim je otvorila pretres u načelu i dala reč predstavniku predlagača.

Državni sekretar u Ministarstvu zdravlja prof. dr Berislav Vekić je predstavljajući ovaj predlog zakona, istakao da su razlozi izmene čl. 222. i 225. Zakona, koji se odnose na smanjenje broja članova Upravnog i Nadzornog odbora RFZO-a, sadržani u potrebi za racionalizacijom i postizanjem veće efikasnosti rada ovih odbora. Naime, umesto 21 člana Upravnog odbora RFZO-a, ovim izmenama se predlaže sedam članova koje imenuje i razrešava Vlada i to: četiri člana na predlog ministra zdravlja i tri člana predstavnika osiguranika zaposlenih, penzionera i zemljoradnika; dok se u Nadzornom odboru RFZO-a, umesto sedam predlaže pet članova koje imenuje i razrešava Vlada i to: tri člana na predlog ministra zdravlja i dva člana predstavnika osiguranika zaposlenih i penzionera. Kao ciljeve predloženih rešenja izneo je sledeće: zastupljenost predstavnika Vlade, odnosno ministarstva zdravlja u ovim odborima kao mehanizma za sprovođenje zdravstvene politike; kontrolu namenskog opredeljivanja i raspolaganja sredstvima budžeta Srbije; brže i efikasnije donošenje propisa koji se nalaze u nadležnosti RFZO-a; operativniji rad organa upravljanja, kao i unapređenje rada donosioca odluka u funkcionisanju zdravstvenog sistema. Dodao je da za sprovođenje ovog zakona nije potrebno obezbediti dodatna sredstva u budžetu Srbije.

Prof. dr Dušan Milisavljević je rekao da podržava svaku racionalizaciju i smanjenje troškova države, posebno imajući u vidu glomaznost ovih odbora i mogućnost bogaćenja njegovih članova. Međutim, upozorio je da se predloženom izmenom procentualno smanjuju predstavnici civilnog sektora u ovim odborima, čime se ukida samostalnost i nepristrasnost odlučivanja, te imajući u vidu da Fond svoja sredstva ostvaruje od doprinosa građana, postavio je pitanje opravdanosti ovog rešenja koje dovodi u pitanje zaštitu interesa građana. Smatra da će predloženom izmenom država ostvariti potpunu kontrolu nad tokovima novca u RFZO-u. S tim u vezi, sugerisao je da se sprovedu ozbiljne reforme zdravstvenog osiguranja, kako bi se građanima pružila odgovarajuća zdravstvena zaštita za uloženi novac, bolja dostupnost zdravstvene zaštite, kao i lečenje pod istim uslovima u privatnom sektoru koji je unazad 20 godina nevidljiv za sistem. Ocenio je da ovim predlogom zakona država obezbeđuje veće ingerencije nad radom RFZO-a, te je apostrofirao pitanje opravdanosti takvog fonda, bez mehanizma kojim građani mogu da zaštite svoje interese.

Državni sekretar u Ministarstvu zdravlja prof. dr Berislav Vekić je izneo da je tendencija ovog zakona da Vlada, odnosno nadležno ministarstvo uzme aktivno učešće u procesu funkcionisanja Fonda radi efikasnijeg sprovođenja reformi u zdravstvu.

 Nakon završene rasprave, Odbor je u skladu sa članom 155. stav 2. Poslovnika Narodne skupštine, sa 13 glasova za, jedan glas protiv od 14 prisutnih, odlučio da predloži Narodnoj skupštini **da prihvati** Predlog zakona o izmenama Zakona o zdravstvenom osiguranju, u načelu.

Druga tačka dnevnog reda – **Razmatranje Predloga zakona o zdravstvenoj dokumentaciji i evidencijama u oblasti zdravstva, koji je podnela Vlada, u načelu**

 Predsednik Odbora prof. dr Slavica Đukić Dejanović je podsetila da se ovaj predlog zakona nalazi u skupštinskoj proceduri od 10. oktobra 2014. godine, da se razmatra u redovnom postupku, te da se saglasno članu 161. stav 2. Poslovnika Narodne skupštine amandman na isti može podneti do početka prve načelne rasprave na sednici Narodne skupštine. Zatim je otvorila pretres u načelu i dala reč predstavniku predlagača.

Državni sekretar u Ministarstvu zdravlja dr Berislav Vekić je podsetio prisutne da je zakon koji uređuje ovu oblast, donet 1981. godine i da je više puta noveliran. Zatim je izneo razloge za donošenje novog zakona: potrebu za uvođenjem i unapređenjem sistema upisivanja, obrade i načina raspolaganja podacima; obezbeđivanje kvaliteta, zaštite i čuvanja podataka; uspostavljanje osnova za integrisano funkcionisanje zdravstvenog informacionog sistema; stvaranje preduslova da sezdravstvena dokumentacija i evidencije vode na jedinstven način u zdravstvenim ustanovama, privatnoj praksi i drugom pravnom licu koji obavlja zdravstvenu delatnost na celoj teritoriji Srbije; prikupljanje i obrada podataka u vezi sa zdravstvenim stanjem stanovništva; evidencija kadrova, opreme, prostora, lekova i medicinskih sredstava; znatna ušteda u finansijskim sredstvima, naročito u potrošnom materijalu; postizanje efikasne razmene informacija između učesnika zdravstvenog sistema, posebno značajne za obavljanje naučno-istraživačke delatnosti, kao i za usavršavanje zdravstvenih radnika i saradnika. Izneo je da odredbe ovog predloga uređuju: predmet, vrste, način i postupak vođenja, raspolaganja i čuvanja zdravstvene dokumentacije i evidencije; metodološke principe i standarde; osnov za funkcionisanje integrisanog zdravstvenog informacionog sistema; način zaštite podataka; nadzor i kaznene odredbe u slučaju nepostupanja u skladu sa odredbama ovog zakona, kao i usklađivanje rada zdravstvenih ustanova sa odredbama ovog zakona u propisanom roku.

Elvira Kovač je zatražila objašnjenje u vezi sa načinom čuvanja dokumentacije u zdravstvenoj ustanovi koja promeni vlasničku strukturu ili prestane sa radom. Isto pitanje je postavio i dr Predrag Mijatović.

 Prof. dr Dušan Milisavljević pozitivno je ocenio uređenje ove materije, uz napomenu da bi evidencija trebalo da obuhvati i dnevne bolnice, s obzirom na značaj ovih u procesu dijagnostike i lečenja brojnih oboljenja, povodom čega je podneo i amandmane. Istakao je da podržava uvođenje integrisanog informacionog sistema u zdravstvu, te da se za isto zalagao i ranije. Pomenuo je da su u prethodnom periodu mnogi direktori zdravstvenih ustanova uveli informacione sisteme, ali da to nije urađeno sinhronizovano i sistemski na nivou cele države, te i da pored podrške Evropske unije i Svetske banke ovom procesu, informacioni sistemi u zdravstvu nisu usaglašeni. Zanimalo ga je na koji način će se ovaj sistem objediniti kako bi podjednako bio na raspolaganju i od koristi svim lekarima i pacijentima u Srbiji.

 Mirjana Dragaš je podržala donošenje ovog zakona i istakla da se u medicini predano i sistematski radi, te da je potrebno dosta vremena za uspostavljanje elektronskog sistema praćenja podataka u našem zdravstvu. Imajući u vidu da privatna praksa vodi svoju zdravstvenu evidenciju, zanima je da li postoji plan da se u jednom elektronskom kartonu povežu rezultati praćenja zdravstvenog stanja pacijenata iz jednog i iz drugog tipa ustanova, kako bi se na efikasniji način pratilo zdravlje stanovništva.

Prof. dr Mileta Poskurica je u vezi sa obavezom privatne zdravstvene prakse da vodi evidenicuju saglasno odredbama ovog zakona, izneo mišljenje da će privatna praksa ovome pružati otpor, jer će se kroz ovu evidenciju steći uvid u njihov rad, obim rada, usluga i cena. Takođe, uzimajući u obzir da zdravstvene ustanove, privatna praksa i druga pravna lica treba da usklade svoju organizaciju rada sa odredbama ovog zakona do januara 2020. godine kako bi svi parametri u zdravstvu bitni za zdravstveno stanje stanovništva bili evidentirani, izneo je dilemu kako će se to postići ukoliko privatna praksa ne bude uključena u ovaj proces od samog početka.

U smislu predloženog propisa dr Ljiljana Kosorić je pitala da li je potrebno da se paralelno vode elektronski i obični zdravstveni karton.

Direktor RFZO prof. dr Momčilo Babić je ovaj zakon ocenio kao fundamentalan, imajući u vidu da će obezbediti bolje normativne i stručne osnove za efikasniji informacioni sistem u zdravstvu. Podsetio je da je Upravnom odboru RFZO-a istekao mandat, te da se ovo pitanje moralo rešiti, kao i da je zdravstveno osiguranje i osnivanje zdravstvenog fonda regulisano Ustavom te da je povodom stava i dileme o opravdanosti postojanja ovog fonda nužno prvo menjati Ustav.

Prof. dr Dušan Milisavljević je u vezi sa prethodnim izlaganjem rekao da se on ne zalaže za ukidanje već za reformu Fonda, za to da građani znaju pod kojim uslovima će biti osigurani, te da uvođenjem više osiguravajućih kuća i stvaranjem kompeticije između njih građani dobiju kvalitetniju i dostupniju zdravstvenu zaštitu.

Državni sekretar u Ministarstvu zdravlja dr Berislav Vekić je povodom iznetih pitanja odgovorio sledeće: u članu 41. stav 3. Predloga zakona navedeno je da su zdravstvena ustanova, privatna praksa i drugo pravno lice, po prestanku obavljanja zdravstvene delatnosti, odnosno brisanja iz registra nadležnog organa, dužni da predaju na čuvanje zdravstvenu dokumenatciju i evidencije nadležnom arhivu u skladu sa zakonom kojim se uređuje arhivska građa; da se uvođenje integrisanog zdravstvenog informacionog sistema suočava sa mnogim problemima, ali da će se sistemskim rešavanjem ovog pitanja steći tehnički uslovi da se isti reši na jedinstven način; tendencija ovog zakona je da se informatizacija prvo sprovede u državnim ustanovama na primarnom, sekundarnom i tercijarnom nivou, dok bi sledeća etapa bila uključivanje privatne zdravstvene prakse u taj sistem, uz napomenu da ovaj zakon predstavlja korak ka tome; sve dok se informatizacija zdravstvenog sistema ne sprovede na celoj teritoriji i ne umreže sva tri nivoa zdravstvene zaštite, u zdravstvenim ustanovama će morati da se vodi paralelna zdravstvena administracija; obaveza prijavljivanja infektivnih bolesti postoji i regulisana je drugim zakonima.

Predsednik Odbora prof. dr Slavica Đukić Dejanović je podsetila da je postupanje sa podacima o ličnosti pacijenta regulisano i drugim zakonima, i to zakonom kojim se uređuju prava pacijenta, zakonom kojim se uređuje zaštita podataka o ličnosti i Krivičnim zakonikom, za sve one koji krše odredbe zakona i neovlašćeno iznose naročito osetljive podatke o pacijentu.

 Nakon završene rasprave, Odbor je u skladu sa članom 155. stav 2. Poslovnika Narodne skupštine, sa 14 glasova za, od 14 prisutnih, odlučio da predloži Narodnoj skupštini **da prihvati** Predlog zakona o zdravstvenoj dokumentaciji i evidencijama u oblasti zdravstva, u načelu.

Treća tačka dnevnog reda: **Razno**

Povodom ove tačke dnevnog reda nije bilo predloga ni diskusije.

 Sednica je završena u 15,00 časova.

 SEKRETAR PREDSEDNIK

Božana Vojinović Prof. dr Slavica Đukić Dejanović

.

.